Kovács Nilla 8. b. osztályos tanuló szüleitől érkezett észrevétellel kapcsolatban a következőket szeretném közölni:

Mivel a nyolcadik osztályok továbbtanulás előtt állnak, a gyerekekkel tanítási órákon gyakran beszélünk arról, hogy a középfokú iskolákban hogyan kell viselkedni, mire kell figyelni, hogy sikeresen vágjanak neki a továbbtanulásnak. Ezért gyakran látom el jótanácsokkal a tanulókat. Az egyik májusi tanítási napon Kovács Nilla tanulónak javasoltam, hogy amikor továbbtanul, figyeljen oda az öltözködésére, hogy az új iskolájában, ahol még nem ismerik, nehogy negatív benyomást keltsen. Ezt jótanácsként, jószándékkal tettem, mivel ezt megelőzően már számos alkalommal észrevettem, hogy a fent nevezett tanuló öltözete nem felel meg a Házirendben leírtaknak, azaz nem az alkalomhoz illő. Ezért az intézmény Házirendjének megfelelően erre figyelmeztettem, ami tanárként kötelességem is. Ezt követően a tanulóval erről a témáról többet nem beszéltünk, nem jelezte és nem is látszott rajta, hogy rosszul esett neki, amit mondtam, sem az aznapi, sem az azóta tartott óráimon. Azóta is aktívan részt vesz az órákon.

Másnap, amikor a 8. b. osztályba indultam órát tartani, láttam, hogy a fenti tanuló édesanyja a porta előtti részen áll, az iskola épületén belül. Köszöntünk egymásnak. Ekkor nem jelezte, hogy beszélni szeretne velem. Órakezdéskor kiderült, hogy a tanuló nincs a tanteremben. Emlékeztem rá, hogy előzőleg láttam az iskolában, ezért megkérdeztem a gyerekektől, hogy hol van. Válaszukban elmondták, hogy az iskolából nem távozott, hanem a szülőjével beszél. Ekkor kiléptem a terem elé, ahonnan ráláttam a portára. Ott állt a szülő. Kérdő kézmozdulatot tettem, válaszként a szülő ’Nem’-et intett. Ekkor sem jelezte, hogy beszélni szeretne velem. Nem mentem közelebb, mivel nem szerettem volna az osztályt felügyelet nélkül hagyni a teremben.

Az órát követően Gitta Boglárka kollégám, az osztály osztályfőnöke kérte, hogy váltsunk néhány szót. Elmondta, hogy a szülő szeretne velem beszélni, kérdezte, hogy mit mondhat neki. Azt válaszoltam, hogy amennyiben a szülő szeretne velem beszélni, keressen meg, hogy időpontot tudjunk egyeztetni. Erre azonban sem aznap, sem a következő három napban nem került sor.

2022. május 17-én néhány perccel 10 óra előtt, miközben az osztály ügyeinek intézéséből tértem vissza a városból (tablóképek intézése), a szülő az iskola előtt állt és megkérdezte, beszélhetünk-e a fenti esetről. Azt válaszoltam, hogy igen, azonban, mivel szerettem volna, hogy rendezzük a konfliktust. Hozzátettem, hogy kevés időm van, mivel ügyeletes vagyok és már kicsöngettek. Azonban csak fél mondatot tudtam mondani, amikor a szülő, aki láthatóan feldúlt állapotban volt, a szavamba vágott. Jeleztem, hogy szeretném elmondani az órán történteket, de ismét félbeszakított. Ekkor tekintettel a szülő zaklatott lelkiállapotára és a kudarcba fulladni látszó kommunikációra, javasoltam, hogy jöjjön be az iskola épületébe és Pataki Gabriella igazgatónő jelenlétében folytassuk a megbeszélést. Ezt a javaslatot a szülő visszautasította és úgy tűnt, hogy indulni készül. Azonban visszafordult és a következő szavakat intézte hozzám emelt hangon: „Egyébként nézzél magadra, hogy nézel ki! Kurva gyászul nézel ki!” Majd fenyegető hangon hozzátette: „Ezt még megbánod, nem is tudod, mennyire megbánod.” Ezután távozott. Az esetet követően azonnal az igazgatói irodába mentem, az igazgatónőt keresve, hogy beszámoljak neki a történtekről, azonban nem találtam, ezért az eseményeket az igazgatóhelyettesnek mondtam el.

Május 24-ig semmi jele nem volt annak, hogy az ügynek folytatása lenne. Úgy tűnt számomra, hogy az ügy nyugvópontra jutott. Május 24-én az igazgatónő az irodájába hívatott, ahol iskolánk igazgatóhelyettese és a tanuló osztályfőnökének jelenlétében ismertette Fischer Zsolt Főigazgató Úrtól az ügyben érkezett hivatalos levelét, melyet a szülők megkeresése után küldött. A levélből kiderült, hogy a szülők a fenti esetet hogyan látják. Állításaik igazolására valamilyen hangfelvételre hivatkoztak, melynek elkészítésére sem szóban, sem írásban nem adtam engedélyt. Engedély nélküli hangfelvétel készítése, továbbítása és felhasználása, amellett, hogy megsérti iskolánk Házirendjét, törvénybe ütköző cselekedet is.

Ezután az ügy mindenki számára megnyugtató és békés lezárása érdekében azzal a kéréssel fordultam Pataki Gabriella igazgatónőhöz, hogy amennyiben jónak látja, szervezzen meg egy megbeszélést köztem és a szülők között, melyen ő is részt vesz és ahol egy mindenki számára megfelelő megoldást tudunk az esetre találni.

Hegedüs Éva

szaktanár

Siklós, 2022. 05. 24.

A következő napok valamelyikén más gyerekek füle hallatára Schütz Kíra (az érintett Kovács Nilla barátnője) szóba hozta a témát. Minősíthetetlen szavakat tulajdonítva nekem, rákérdezett a történtekre. Az általa említett kifejezéseket visszautasítottam, mivel ezeket a nekem tulajdonított szavakat nem használtam. (Május 25-én Kíra kérte, hogy beszélhessen velem. E -lmondta, hogy tudatosan és szándékosan tette fel ezt a provokatív kérdést, hogy válaszomat telefonjával felvehesse és azt továbbküldhesse barátnője szüleinek. Elmondta, hogy szeretne az igazgatónővel beszélni, akinek ugyanezeket elmondta.)